《涉汝诗》
宋代·葛胜仲

居官行两周，出郭劣半里。名称临汝守，初未涉汝水。

今朝破巨临，万顷寄一苇。源从天息山，此地乃其委。

青嵩正北踊，紫逻复西峙。两岸千万峰，落影照清泚。

下濑剧迅速，舟轻如激矢。周南滞留恨，此假聊一洗。

怅无周旋人，同载如郭李。似闻汝阴湖，扬尘清颍尾。

醉翁漾舟处，无复碧染指。岁月供感概，人事有迁徙。

兹水美洋洋，正堪行乐耳。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。